[{"text_idx": "#000008", "text": "Cynhelir yr Wythnos Ymwybyddiaeth o Dwyll Elusennau (gwefan Saesneg yn unig) rhwng 17 \u2013 21 Hydref 2022 ac mae angen y fenter hon yn fwy nag erioed. Nod yr ymgyrch hwn, a arweinir gan y Panel Cynghori ar Dwyll, yw mynd i\u2019r afael a\u0302 thwyll a seiberdrosedd drwy godi ymwybyddiaeth a rhannu arferion da."}, {"text_idx": "#000009", "text": "Mae mudiadau gwirfoddol yn cael eu hannog i feddwl am beryglon twyll ac i gymryd camau i sicrhau bod eu harian, eu pobl a\u2019u data yn cael eu cadw\u2019n ddiogel. Mae llawer o fudiadau\u2019n parhau i fod yn agored i dwyll, ac wrth i ni symud o\u2019r pandemig i\u2019r argyfwng costau byw, mae\u2019r peryglon yn cynyddu."}, {"text_idx": "#000010", "text": "Yn ystod y pandemig, bu\u2019n rhaid i lawer o fudiadau gwirfoddol, mawr a bach, wynebu heriau gweithredol ac ariannol anghyfarwydd, fel symud ar frys i weithio o bell, cyflwyno technolegau cyfathrebu newydd a galwadau ychwanegol ar staff a gwirfoddolwyr a, gyda\u2019i gilydd, gwnaeth y rhain greu gwendidau newydd o ran twyll. Mewn llawer o achosion, mae\u2019r newidiadau hyn i arferion gwaith yma i aros a nawr, rydyn ni\u2019n wynebu\u2019r pwysau ychwanegol o argyfwng costau byw sy\u2019n creu pryderon ariannol i bawb."}, {"text_idx": "#000012", "text": "Seiberdrosedd (gan gynnwys seiberdwyll): yn benodol, bydd negeseuon e-bost gwe-rwydo, achosion o ddwyn data ac ymosodiadau meddalwedd wystlo yn parhau i fod yn risgiau allweddol.\nTwyll mewnol: gallai staff a gwirfoddolwyr sy\u2019n cael eu rhoi o dan fwyfwy o bwysau ariannol gymryd mantais o reolaethau ariannol gwan.\nTwyll caffael: gallai amgylchedd masnachu llymach ennyn pobl i gamddefnyddio prosesau caffael a chyflenwi nwyddau a gwasanaethau sy\u2019n ddrytach na beth ddylen nhw fod neu sydd, yn syml, byth yn cyrraedd.\nTwyll datganiad ariannol: gallai mudiadau mewn trafferth gael eu temtio i addasu ffigurau eu cyfrifon er mwyn ffugio solfedd."}, {"text_idx": "#000014", "text": "Adolygu ffyrdd o weithio a rheoliadau ariannol. Ystyriwch sut y gallai ffyrdd newydd o weithio fod wedi effeithio ar eich rheolaethau a gweithdrefnau ariannol. Gwnewch yn siw\u0302r bod gennych chi bolisi rheolaeth ariannol gadarn a ddilynir ar bob adeg. Mae\u2019r daflen wybodaeth hon ar yr Hwb Gwybodaeth yn dangos i chi sut i greu polisi rheolaeth ariannol.\nGwnewch yn siw\u0302r bod gennych chi fesurau seiberddiogelwch sylfaenol da: cyfrineiriau cryf, cadw copi\u0308au wrth gefn o ddata\u2019n rheolaidd, a dilyn camau diweddaru meddalwedd cyn gynted ag y maen nhw ar gael. Os hoffech chi ddysgu mwy, mae gan y Ganolfan Seiberddiogelwch Genedlaethol (NCSC) fodiwl dysgu ar-lein (Saesneg yn unig)ar gyfer mudiadau gwirfoddol bach ac adnoddau eraill i\u2019w defnyddio gan staff ac aelodau bwrdd.\nHyfforddiant ac ymwybyddiaeth. Gwiriwch fod ymddiriedolwyr, staff a gwirfoddolwyr unigol yn deall eu rolau eu hunain o ran atal twyll a seiberdrosedd. A oes ganddyn nhw ddigon o wybodaeth i adnabod yr arwyddion, a ydyn nhw\u2019n ddigon o hyderus i leisio pryderon a bod yn agored am eu camgymeriadau eu hunain (fel clicio ar ddolen mewn e-bost amheus)? Mae llawer o adnoddau am ddim i helpu gyda hyn ar Hwb Ymwybyddiaeth Twyll Elusennau (Saesneg yn unig).\nChwythu\u2019r chwiban ac ymagweddau. Ewch ati i adolygu polisi\u0308au a gweithdrefnau chwythu\u2019r chwiban a cheisio meithrin diwylliant \u2018dim bai\u2019 sy\u2019n rhoi blaenoriaeth i ddysgu cyfunol yn hytrach na chosbi. Dechreuwch sgwrs reolaidd ac agored ynghylch twyll gyda\u2019ch ymddiriedolwyr a rheolwyr fel bod pobl yn teimlo eu bod yn gallu siarad am unrhyw bryderon sydd ganddyn nhw. Mae\u2019r daflen wybodaeth hon ar yr Hwb Gwybodaeth yn egluro\u2019r hyn sydd ei angen arnoch chi mewn polisi chwythu\u2019r chwiban (Saesneg yn unig).\nRecriwtio. Nid oes unrhyw un eisiau meddwl nad yw\u2019r bobl y mae\u2019n gweithio ag ef a\u0302 budd pennaf y mudiad mewn golwg, ond fel y dengys mewn achosion o \u2018dwyll mewnol\u2019, dyma\u2019r achos weithiau yn anffodus. Gwnewch yn siw\u0302r bod gennych chi bolisi recriwtio, gofynnwch am eirdaon a gofynnwch i weld dogfennau adnabod (ID) a chymwysterau gwreiddiol. Gwnewch wiriadau cefndir priodol a gwnewch yn siw\u0302r fod pobl yn cael eu goruchwylio yn eu rolau. Darllenwch y daflen gymorth hon ar \u2018Dod i adnabod eich staff\u2019 (Saesneg yn unig) am ychydig o arweiniad."}, {"text_idx": "#000015", "text": "Mae\u2019r Wythnos Ymwybyddiaeth o Dwyll Elusennau (Saesneg yn unig) yn amser delfrydol i ddysgu mwy am sut gallwch chi gadw\u2019ch mudiad yn ddiogel rhag twyll. Ewch i\u2019r adnoddau ar y wefan, sydd hefyd yn rhestru\u2019r digwyddiadau ar-lein am ddim a fydd yn cael eu cynnal yn ystod yr wythnos (17 \u2013 21 Hydref)."}]